মেয়ের অবিমৃশ্যকারীতায় বিরক্ত হলেও অবাধ্য জলস্রোতের মতন মমতার রাশি আছড়ে পড়ে ঈশানীর বুকে। আহা, রান্নাঘর যে কি ঘেটো তার তল পাওয়া কি অত সহজ? ব্যস্ত হয়ে মেয়েকে আবার লেখে — ‘আলু নরম হয়ে এলে, টমেটো তলতল করলে জানবি রেঁধে ফেলতে হবে। একবেলাও ফেলে রাখা যাবে না। তাই বেশি বেশি সবজি কিনবি না। গোল প্লাস্টিক বক্সে ফোড়ণগুলো আছে। পাঁউরুটি একগাদা দেখে এসেছিলাম। সব কিভাবে শেষ হবে? এক্সপায়রি ডেট পেরিয়ে যাবে না তো? ছটা ডিমের প্যাক বড্ড বেশী তোর জন্য। চারটে ডিমওয়ালা কিনবি। শুরুতে ক’দিন বাইরে খা না! ধীরে সুস্থে উইকেণ্ডে রাঁধবি’খন।’